b'\n_START_ARTICLE_\nTauterryggen\n_START_PARAGRAPH_\nTauterryggen er det geofaglige navnet p\xc3\xa5 en randmorene som danner en grunne tvers over Trondheimsfjorden omtrent midtveis, mellom kommunene Leksvik og Frosta. Den samme randmorenen gjenfinnes ogs\xc3\xa5 p\xc3\xa5 s\xc3\xb8rsiden av fjorden som Midtsandneset ved Midtsandan i Malvik kommune. De ulike grunnene langs ryggen har egne lokale navn, s\xc3\xa5 som Storgrunnen, R\xc3\xb8rvikgrunnen og Selligrunnen._NEWLINE_Grunna har en bestand av kaldtvannskoraller som er de grunneste man kjenner til i verden. P\xc3\xa5 grunn av sin uber\xc3\xb8rte status ble Tauterryggen i juni 2013, sammen med Framvaren og Saltstraumen, vernet som marint verneomr\xc3\xa5de i Norge - de f\xc3\xb8rste i sitt slag. I marine verneomr\xc3\xa5der er det forbudt med tr\xc3\xa5lfiske og oljeboring._NEWLINE_Den vanligste korallen er steinkorallen Lophelia pertusa, som vanligvis trives best i vann med temperaturer p\xc3\xa5 6-8\xc2\xb0C p\xc3\xa5 200-1000 meters dyp, men p\xc3\xa5 Tauterryggen lever den s\xc3\xa5 grunt som 39 meter, som er den grunneste populasjoner man kjenner. _NEWLINE_Tauterryggen har ogs\xc3\xa5 blitt kalt Tautraryggen, men 3. mai 2013 vedtok Statens kartverk at offisiell skrivem\xc3\xa5te p\xc3\xa5 norsk er Tauterryggen.'